A Bizottság határozata

(2004. április 26.)

az ethaboxamnak a 91/414/EGK tanácsi irányelv I. mellékletébe történő lehetséges felvétele céljából részletes vizsgálatra benyújtott dokumentáció teljességének elvi elismeréséről

(az értesítés a C(2004) 1526. számú dokumentummal történt)

(EGT vonatkozású szöveg)

(2004/409/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [1], és különösen annak 6. cikke (3) bekezdésére,

mivel:

(1) A 91/414/EGK irányelv előírja a növényvédő szerekben felhasználható engedélyezett hatóanyagok közösségi jegyzékének összeállítását.

(2) Az LG Life Sciences Ltd. 2003. szeptember 30-án az ethaboxam hatóanyagra vonatkozó dokumentációt nyújtott be az Egyesült Királyság hatóságaihoz, a hatóanyagnak a 91/414/EGK irányelv I. mellékletébe történő felvételére irányuló kérelemmel együtt.

(3) Az Egyesült Királyság hatóságai jelezték a Bizottságnak, hogy az előzetes vizsgálatok szerint az érintett hatóanyagra vonatkozó dokumentáció vélhetően megfelel a 91/414/EGK irányelv II. mellékletében meghatározott adat- és és információszolgáltatási követelményeknek. Továbbá a benyújtott dokumentáció az érintett hatóanyagot tartalmazó növényvédő szer tekintetében vélhetően megfelel a 91/414/EGK irányelv III. mellékletében megállapított adat- és információszolgáltatási követelményeknek. Ezt követően a 91/414/EGK irányelv 6. cikkének (2) bekezdésével összhangban a dokumentációt a kérelmezők benyújtották a Bizottságnak és a többi tagállamnak, valamint átadták az Élelmiszerlánc- és Állat-egészségügyi Állandó Bizottságnak.

(4) E határozattal közösségi szinten hivatalosan meg kell erősíteni, hogy a dokumentációt úgy kell tekinteni, mint ami elvben megfelelnek a 91/414/EGK irányelv II. mellékletében és az érintett hatóanyagot tartalmazó legalább egy növényvédő szer tekintetében a III. mellékletében megállapított adat- és információszolgáltatási követelményeknek.

(5) Ez a határozat nem sérti a Bizottság arra vonatkozó jogát, hogy a kérelmezőtől a hatóanyagok tekintetében referens tagállamként kijelölt tagállamok számára további adatokat vagy információkat kérjen, a dokumentáció bizonyos pontjainak tisztázása érdekében.

(6) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az e határozat mellékletében meghatározott hatóanyagra vonatkozó, és a Bizottsághoz és a tagállamokhoz az e hatóanyagoknak a 91/414/EGK irányelv I. mellékletébe történő felvételének céljából benyújtott dokumentáció elvben megfelel a 91/414/EGK irányelv II. mellékletében megállapított adat- és információszolgáltatási követelményeknek.

A dokumentáció – figyelemmel a javasolt felhasználásra – egy, a hatóanyagot tartalmazó növényvédő szer tekintetében megfelel a 91/414/EGK irányelv III. mellékletében megállapított adat- és információszolgáltatási követelményeknek is.

2. cikk

A referens tagállam folytatja az érintett dokumentáció részletes vizsgálatát, és a Bizottság részére a lehető leghamarabb, de legkésőbb 2005. április 30-ig jelenti vizsgálatai következtetését, az érintett hatóanyagnak a 91/414/EGK irányelv I. mellékletébe történő felvételére vagy fel nem vételére és az ezzel kapcsolatos feltételekre vonatkozó ajánlásokkal együtt.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 26-án.

a Bizottság részéről

David Byrne

a Bizottság tagja

[1] HL L 230., 1991.8.19., 1. o. A legutóbb a 2004/60/EK bizottsági irányelvvel (HL L 120., 2004.4.24., 39. o.) módosított irányelv.

--------------------------------------------------

MELLÉKLET

AZ E HATÁROZATTAL ÉRINTETT HATÓANYAG

Szám | Közismert elnevezés, CIPAC-azonosítószám | Kérelmező | Kérelmezés időpontja | Referens tagállam |

1. | Ethaboxam CIPAC – még nem áll rendelkezésre | LG Life Sciences Ltd | 2003.9.30. | Egyesült Királyság |

--------------------------------------------------